ΟΜΙΛΙΑ κ. Π. ΚΟΥΚΟΥΛΟΠΟΥΛΟΥ
Να καλέσω τον Υφυπουργό Αθλητισμού κύριο Ορφανό να μιλήσει στο Συνέδριό μας και να κηρύξει φυσικά παράλληλα και την έναρξη του Συνεδρίου. Όπως είπα και νωρίτερα, η Επιτροπή Αθλητισμού νομίζω τα έθεσε κυριολεκτικά όλα τα ζητήματα, εκτός από ένα το οποίο κράτησα για λογαριασμό μου εκ μέρους όλου του Διοικητικού Συμβουλίου φυσικά, αντί ενός τυπικού χαιρετισμού που θα κούραζε καθώς θα επαναλάμβανα ζητήματα που έχουν ακουστεί και ακούστηκαν όπως είπα και πολύ ωραία όλα πραγματικά. 


Μία αναφορά κύριε Υφυπουργέ, στην οποία θέλουμε και απάντηση αμέσως μετά από βήματος. Είναι κάτι, είναι το κυρίως πρόβλημα πρέπει να σας πω, σπεύδω να πω, το κυρίως ζήτημα, το κύριο ενδιαφέρον που έφερε από όλη την Ελλάδα όλους τους συνέδρους σήμερα εδώ στο Στάδιο Ειρήνης και Φιλίας. Πρόγραμμα ΕΛΛΑΔΑ 2004.


Συνοπτικά για να μην κουράζω. Έτσι για να φρεσκάρουμε λίγο την μνήμη μας. Το πρόγραμμα ΕΛΛΑΔΑ 2004 είναι ένα πρόγραμμα που έκανε αποδεκτό η προηγούμενη κυβέρνηση και ήταν πρόταση και πρωτοβουλία της Τοπικής Αυτοδιοίκησης και συγκεκριμένα της ΚΕΔΚΕ που έχει την υποχρέωση να την εκπροσωπεί. 


Τέθηκε με έμφαση στην κυβέρνηση μετά τις εκλογές του 2000 και η πρότασή μας στόχευε σε τρεις κατευθύνσεις. Είχαμε τρεις στόχους με την πρότασή μας. Πρώτον, την δημιουργία σύγχρονων αθλητικών υποδομών παντού. Δεύτερον, μία έμπρακτη απάντηση που οφείλαμε να δώσουμε όλοι, κράτος και Αυτοδιοίκησης, στους πολίτες αυτής της χώρας και στο ακροτελεύτιο σημείο της, ότι η Ολυμπιάδα είναι εθνική υπόθεση και όχι υπόθεση μόνο της διοργανώτριας πόλης των Αθηνών. Ο τρίτος στόχος μας ήταν καθαρά αυτοδιοικητικός. Το πρόγραμμα ΕΠΤΑ, η γνωστή προίκα του Καποδίστρια, βάδιζε με το ένα της πόδι. Ήταν μισή. Το πρόγραμμα βάδιζε με το ένα του πόδι. 


Το ΕΠΤΑ όπως ξέρουμε όλοι, χρηματοδοτήθηκε δυστυχώς μόνο από πόρους της Αυτοδιοίκησης, ενώ άλλα έλεγε ο νόμος του Καποδίστρια, ο νόμος 2539. 

Aγωνιστήκαμε και αυτή ήταν η μοναδική μας επιτυχία με τη προηγούμενη κυβέρνηση, να κάνουμε αποδεκτό το πρόγραμμα δημοσίων επενδύσεων από άλλους πόρους, έξω από τους πόρους του ΕΠΤΑ, έξω από τους πόρους δηλαδή που παρακρατά το κράτος, τους δικούς μας πόρους και τους κάνει πρόγραμμα ΕΠΤΑ τότε, ΘΗΣΕΑΣ σήμερα. Να υπάρξουν και άλλα προγράμματα λοιπόν και δυστυχώς όπως είπα το καταφέραμε μόνο στον τομέα του αθλητισμού.


Αυτό είναι το γνωστό πρόγραμμα ΕΛΛΑΔΑ 2004, ονομάστηκε αθλητικό ΕΠΤΑ – και το υπογραμμίζω γιατί θα το θυμίσω και στο τέλος – γιατί η διαδικασία υποχρεωτικά το έκανε ΕΠΤΑ και θέλω να σας δηλώσω υπεύθυνα ότι δεν είχε καμία σχέση στη χρηματοδότηση. Αυτό προκύπτει και από τα αναλυτικά στοιχεία που μας έδωσε πρόσφατα η σημερινή πολιτική ηγεσία του Υπουργείου των Εσωτερικών. Δεν συνταυτίστηκε ούτε μία στιγμή και δεν μπερδεύτηκε με τους πόρους τους δικούς μας που χρηματοδοτούσαν το υπόλοιπο ΕΠΤΑ. Ήταν πρόγραμμα με χρηματοδότηση από το πρόγραμμα δημοσίων επενδύσεων. 

Στο πρόγραμμα εντάχθηκαν πάνω από 2.000 έργα σε όλη την Ελλάδα, πλην των Ολυμπιακών Δήμων. Θα έλεγα σε όλη την ελληνική περιφέρεια, συμπεριλαμβάνοντας σε αυτή και τις συνοικίες των Αθηνών και της Θεσσαλονίκης, για να εξηγούμαστε. Για να μην το επαναλαμβάνω, όταν θα λέω περιφέρεια θα εννοώ και τις συνοικίες της Αθήνας και τις συνοικίες, τους υπόλοιπους Δήμους δηλαδή του Λεκανοπεδίου και της Θεσσαλονίκης. 

Ποια είναι η εικόνα του προγράμματος σήμερα; Την έχετε αναλυτικά στους φακέλους σας, θα την πω πολύ συνοπτικά και πιστεύω επεξηγηματικά από τη πλευρά μου. Το 50% των έργων αυτών, που είναι πάνω από 2.000 έργα, τα μισά από αυτά από το 2003 – δεν είναι τωρινό το πρόβλημα – περιμένουν στην ουρά την ένταξή τους και δεν μπορούν να ενταχθούν οριστικά στο πρόγραμμα. Ενώ ήταν εγκεκριμένα δεν εντάσσονται και δεν εγκρίνεται η δημοπράτηση. 

Πρόβλημα, για να μην απεραντολογώ; Πλήττεται η αξιοπιστία του κύρους των θεσμών κράτους και Αυτοδιοίκησης. Οι πολίτες τα ξέρουν αυτά τα έργα, είναι υπεσχημένα και ορθώς είναι υπεσχημένα στις τοπικές κοινωνίες, αλλά τα έργα δεν τα βλέπουμε. 

Φεύγουμε από το πρώτο 50%, πάμε στο υπόλοιπο 50%. Εδώ έχουμε 1/4 και 1/4, το 1/4 που είναι το 25% από τα έργα έχουν ολοκληρωθεί. Πρόβλημα; Υπάρχουν οφειλές που αφορούν το 30% των έργων που έχουν αποπληρωθεί και λειτουργούν σήμερα, το 30% οφείλεται των έργων που έχουν ολοκληρωθεί. Είναι στοιχεία που έχουμε πάρει από 700 ΟΤΑ και είναι στους φακέλους σας.

Προβλήματα από αυτή την ιστορία της καθυστέρησης; Αξιοπιστία της Αυτοδιοίκησης στην αγορά. Θέλω μάλιστα να πω ότι χθες που είχαμε συνάντηση ιδιαίτερα γόνιμη και παραγωγική ΚΕΔΚΕ και Τεχνικό Επιμελητήριο που αποφασίσαμε την σύσταση μόνιμης Επιτροπής Συνεργασίας με συγκεκριμένο περιεχόμενο και ήδη πρέπει να πω συνάδελφοι, επειδή υπάρχει ενδιαφέρον – συγνώμη για την παρέκβαση – ότι συμφωνήσαμε και σε μία εβδομάδα από κοινού με το ΤΕΕ καταρτίζουμε και σε συμφωνία με τον κύριο Σουφλιά, τον Υπουργό ΠΕΧΩΔΕ, καταθέτουμε στο ΥΠΕΧΩΔΕ κοινή πρόταση νόμου, με την οποία επιλύουμε το πρόβλημα ανάθεσης μικρών μελετών που είχε δημιουργεί πριν από δύο μήνες. Το κλείσαμε χθες με το ΤΕΕ και έχει κλείσει και με το ΥΠΕΧΩΔΕ. Ήταν ιδιαίτερα παραγωγική και συγκεκριμένη. 


Το ΤΕΕ λοιπόν από την πλευρά του, ένα ζήτημα μας έθεσε. Τι γίνεται με τις οφειλές στα έργα τα αθλητικά και θα καταλάβετε παρακάτω γιατί, γιατί δεν είναι μόνο τα έργα που τελείωσαν. Πρόβλημα λοιπόν, σοβαρής αξιοπιστίας στην αγορά, των έργων. Αγωγές με τόκους, με διεκδίκηση τόκων υπερημερίας από όλους σχεδόν τους εργολάβους. Ποιος θα πληρώσει δεν ξέρουμε αυτούς τους τόκους υπερημερίας και θέλουμε να ακούσουμε μία απάντηση. Προσθήκη ως συνέπεια βέβαια και άλλων οικονομικών  βαρών σε ένα οικοδόμημα που τρίζει και είναι εδώ και τρία χρόνια υπό κατάρρευση, το οικοδόμημα της Τοπικής Αυτοδιοίκησης. 


Πάμε στην τρίτη κατηγορία. Εδώ τα πράγματα είναι σοβαρότερα. Το άλλο 25% των έργων. Είναι τα έργα τα οποία ξεκίνησαν και σε συνέχειες από τα μέσα του 2003 περίπου μέχρι και τα τέλη του 2004, είχαμε διακοπή εργασιών από την πλευρά των εργολάβων. Δεν ολοκληρώθηκαν, έφυγαν οι εργολάβοι. 


Σε αυτά τα έργα οι οφειλές σε σχέση με τους λογαριασμούς που έχουν κατατεθεί από τους αναδόχους με βάση τα αναλυτικά στοιχεία που συγκεντρώσαμε, ανέρχονται σε 82% ή μάλλον για να ακριβολογώ, οι πληρωμές αφορούν μόνο το 18% των συνολικών προϋπολογισμών αυτών των έργων που είναι σταματημένα σε όλα την Ελλάδα. 


Πρόβλημα; Αξιοπιστία και πάλι στην αγορά όπως έλεγα νωρίτερα, προσθήκη οικονομικών βαρών με διεκδίκηση τόκων υπερημερίας για λογαριασμούς που δεν έχουν πληρωθεί και όλα αυτά. Διαδικαστικό πρόβλημα για να ξανά εγκατασταθεί όταν θα υπάρχει φως, ο εργολάβος στο έργο. Όμως ένα πολύ σοβαρότερο πρόβλημα με κάποιες εκατοντάδες καραγιαπιά, όπως λέγονται στην γλώσσα της πιάτσας, τα οποία περνάει ο πολίτης με το αυτοκίνητο ή με τα πόδια και τα βλέπει σε διάφορα σημεία της χώρας. Αναρωτιούνται οι Έλληνες πολίτες γιατί. Ποιος φταίει. Ο Δήμαρχος; Ο προηγούμενος Δήμαρχος; Ο σημερινός αν είχαμε εναλλαγή Δημάρχου; Μάλιστα, είχαμε δύο στους τρεις Δήμους εναλλαγή Δημάρχων. Η προηγούμενη κυβέρνηση; Η σημερινή κυβέρνηση; 

Αποτέλεσμα; Να μην σας κουράζω και πιστεύω ότι συμφωνείτε όλοι μαζί μου. Γυρίζουν σε όλους μαζί την πλάτη. Γυρίζουν την πλάτη στους θεσμούς και αυτό είναι αν θέλετε, το σοβαρότερο από όλα και από τα οικονομικά προβλήματα και από την αξιοπιστία στην αγορά.

Πότε εμφανίστηκε το πρόβλημα αγαπητοί συνάδελφοι; Το είπα ήδη και από την πλευρά μας δεν θα ακούσετε ούτε ωραιοποιήσεις, ούτε μισές κουβέντες. Το πρόβλημα εμφανίστηκε και στα εκτελεσμένα έργα που υπάρχουν οφειλές και στα έργα που σταμάτησαν οι εργολάβοι, το 2003. Είπα ήδη πότε. Κάπου από τα μέσα του 2003 άρχισε να χάνει στροφές το πρόγραμμα. 

Μας είπε τότε ο Υφυπουργός, ο κύριος Λιάνης, σε παραστάσεις μας επανειλημμένες, κύριοι, Ολυμπιάδα. Η Ολυμπιάδα είναι το πρόβλημα. Το θεωρήσαμε όχι ως επίκληση ή άλλο, αλλά ως πραγματική αιτία. Αυτή ήταν η στάση της ΚΕΔΚΕ.

Το 2004 επισκεφτήκαμε, είχαμε την διακριτικότητα να επισκεφτούμε τον σημερινό Υφυπουργό, τον κύριο Ορφανό,  μετά την Ολυμπιάδα. Μας εξήγησε τον ίδιο λόγο, γιατί δεν έμπαινε ευρώ στους λογαριασμούς των έργων του 2004 και το 2004 και μας εξήγησε και εκείνος για την Ολυμπιάδα, αιτιολογία την οποία αποδεχτήκαμε γιατί ήταν πραγματική και το λέω και το επαναλαμβάνω και σήμερα δεν το αμφισβητούμε αυτό. 

Κάναμε τρεις συναντήσεις μετά την Ολυμπιάδα με τον κύριο Ορφανό, για να δούμε τι θα γίνει με το πρόγραμμα. Αρχές του 2005, Γενάρη, φέτος δηλαδή, καταλήξαμε σε μία συμφωνία πλαίσιο. Τι έλεγε αυτή η συμφωνία: Πρώτον, οι οφειλές των έργων εκτελουμένων και εκτελεσμένων θα ολοκληρωθούν με ένα συμφωνημένο πρόγραμμα μέσα σε μία διετία, πέντε και έξι. Δεύτερον, το πρόγραμμα θα συνεχιστεί έως το τέλος με όλα τα ενταγμένα έργα, με δικαίωμα των Δήμων αν θέλουν να αλλάζουν τον τίτλο του έργου σε αυτά που δεν είναι ενταγμένα 

Tρίτον, ότι θα προχωρήσουμε στο πρώτο δίμηνο σε άμεση έγκριση δημοπράτησης με δύο προτεραιότητες: σε όλους τους Δήμους που για κάποιους λόγους δεν είχαν προκηρύξει ούτε ένα έργο, από αδυναμία ή επειδή ήταν μεγάλος ο προϋπολογισμός ή δεν ξέρω γιατί ή στους Δήμους εκείνους που τα εκτελεσθέντα ή εκτελούμενα έργα αντιπροσώπευαν ένα απειροελάχιστο μέρος του προϋπολογισμού. 

Ένας Δήμος δηλαδή που είχε ένα 5Χ5 και ένα κλειστό γυμναστήριο και είχε δημοπρατήσει το 5Χ5 θα το βάζαμε σε προτεραιότητα να δημοπρατήσουν πρώτα αυτοί και μετά αν έρθουν να δημοπρατήσουν οι υπόλοιποι, που ένα μεγάλο μέρος του προϋπολογισμού το είχαν καλύψει τουλάχιστον ως προς την δημοπράτηση. Πάρα πολύ συγκεκριμένη και σαφής συμφωνία, με ένα μόνο σημείο διαφωνίας: εμείς επιμέναμε να ολοκληρωθεί το πρόγραμμα επτά – το 2007 εννοώ, μη μπερδευτείτε με το ΕΠΤΑ – και ο Υφυπουργός από τη πλευρά του αντιπρότεινε να ολοκληρωθεί το 2008. 

Ήταν η μόνη εκκρεμότητα, δώσαμε ραντεβού για τις 15/2, κύριε Υπουργέ, εσείς προτείνατε 15/2, οπότε και θα ήταν το Υπουργείο επακριβώς έτοιμο για να μιλήσουμε με πίνακες, κατανομές πιστώσεων και να βάλουμε στο χαρτί τα κριτήρια για να κοινοποιηθούν στους 13 Περιφερειάρχες και σε όλους τους Δημάρχους. Από τότε δεν ξαναυπήρξε συνάντηση, ούτε και απόκριση του Υπουργού και πιστεύω να τη πάρουμε σήμερα. Στις 19/4 ο κύριος Υπουργός όταν ήμασταν μαζί συνοδεύοντας τον ΜΑΚΕΔΟΝΙΚΟ στον τελικό, μου είπε ότι δεν υπάρχουν λεφτά για το ΕΛΛΑΔΑ 2004 και ότι θα πρέπει να απευθυνθούμε στον αρμόδιο για το ΠΔΕ κύριο Φόλια προκειμένου να εξασφαλίσουμε πιστώσεις. 

Κατά σύμπτωση το μεσημέρι της 24/4, δηλαδή την επόμενη μέρα, είχαμε προγραμματισμένη συνάντηση με τον κύριο Φόλια για το Δ΄ Κοινοτικό Πλαίσιο Στήριξης το Προεδρείο της ΚΕΔΚΕ, θέσαμε το ζήτημα και ο κύριος Φόλιας μας είπε πως με το 2004 δεν ξέρει – και επί λέξει ενώπιον δέκα ανθρώπων – και ότι ούτε θέλει να έχει καμία σχέση, πρέπει να συνεννοηθούμε με τη Γενική Γραμματεία. Αυτό ότι είχε να δώσει στο ΠΔΕ της Γενικής Γραμματείας το έβαλε.

Αναρωτιέμαι, κύριε Υπουργέ, υπήρξε πρόβλημα οικονομικό; Υπάρχει πρόβλημα οικονομικό και οδηγούμαστε στο να σταματήσει το πρόγραμμα; Νομίζω ότι δεχτήκαμε το να απλώσει στο χρόνο το πρόγραμμα και παίρνω την ευθύνη εκ μέρους όλων των συναδέλφων μου και του Διοικητικού Συμβουλίου λέγοντάς σας ότι ναι, δεχόμαστε να πάει στο οχτώ αν αυτό είναι το σημείο που εμποδίζει να κλείσει η τελική συμφωνία. Ας πάει και ένα χρόνο παραπίσω, στο κάτω-κάτω δεν πρόκειται να προλάβουμε έτσι που πάμε με τέτοια καθυστέρηση να το ολοκληρώσουμε στο 2007. 

Υπάρχει πρόβλημα συντονισμού; Δεν το δέχομαι ως απάντηση γιατί το πρόγραμμα ΕΛΛΑΔΑ 2004 είναι πρόγραμμα γνωστό. Υπάρχει αλλαγή γνώμης για το πρόγραμμα; Να μας ειπωθεί και συγνώμη μάλιστα για την απουσία μου στην αρχή. Άκουσα για την ανωτέρα βία, άκουσα κάποια πράγματα που είπε ο κύριος Νάκος, τα οποία δεν μας ικανοποιούν πρέπει να σας πω – είναι παρών και ο Γενικός Γραμματέας – και θα εξηγήσω γιατί και μας βρίσκουν κραυγαλέα αντίθετους μάλιστα. 

Άλλαξε κάτι; Άλλαξε θέση η κυβέρνηση για το ΕΛΛΑΔΑ 2004; Πότε ακριβώς την άλλαξε; Το 2003 τον Αύγουστο στο έκτακτο Συνέδριό μας για τα οικονομικά ο σημερινός Πρωθυπουργός σε υψηλούς τόνους αναγνώρισε την αναγκαιότητα του προγράμματος και κάλεσε τη προηγούμενη κυβέρνηση να προχωρήσει στο ξεπάγωμα των πιστώσεων, υπογραμμίζοντας μάλιστα – και δεν θέλω να σας κουράσω γιατί έχω και το απόσπασμα της ομιλίας του μαζί μου – πως πρόκειται για ένα πρόγραμμα που έχει να κάνει με την ελληνική περιφέρεια και ένας λόγος παραπάνω να προχωρήσει γρήγορα. Η αγαπημένη έκφραση του Πρωθυπουργού όταν αναφέρεται σε κυβερνητικές δεσμεύσεις είναι αυτά είπαμε, σε αυτά δεσμευτήκαμε, αυτά υλοποιούμε. 

Στο ΕΛΛΑΔΑ 2004, κύριε Υπουργέ, μετά λύπης μου ισχύει το ότι αυτά είπατε αλλά άλλα εννοούσατε. Αυτό λέει τουλάχιστον η πολιτεία σας μέχρι τώρα 15 μήνες στη κυβέρνηση. Για τους προηγούμενους τα είπαμε, μην τα ρίχνουμε στους προηγούμενους, τα είπα εγώ και σας απάλλαξα από τον κόπο. Μας υποσχέθηκαν ένα πρόγραμμα για το οποίο δεν είχαν τα λεφτά. 

Η ανησυχία μας επιτείνεται από τη σύγχυση που δημιουργείται, αγαπητοί συνάδελφοι, που οφείλεται σε ψίθυρους και πληροφορίες που σήμερα ακούστηκαν φωναχτά εδώ από βήματος, από το μπέρδεμα των πόρων του ΘΗΣΕΑ με το ΕΛΛΑΔΑ 2004.


Θέλω απευθυνόμενος στους συναδέλφους, να πω το εξής: Αγαπητοί συνάδελφοι, η ΚΕΔΚΕ φρόντισε για αυτό και η κυβέρνηση προς τιμήν της, το έκανε αποδεκτό. Δεν μπορεί λοιπόν να παραβιάζει τον νόμο. Στην εισηγητική έκθεση του προγράμματος ΘΗΣΕΑΣ, του νόμου 3274, αναγράφεται φαρδιά πλατιά γιατί ήταν πρότασή μας που έγινε αποδεκτή μέσα στην Βουλή, δεν το έγραψε στην αρχή αλλά μετά μέσα στην Βουλή και το δήλωσε ο κύριος Παυλόπουλος στην σχετική συζήτηση προς τιμήν του, ότι το πρόγραμμα ΘΗΣΕΑΣ και στο  σκέλος των κρατικών πόρων και στο σκέλος, γιατί ο ΘΗΣΕΑΣ έχει και κρατικούς πόρους και αυτό το αναγνωρίζουμε και εμείς δεν διστάζουμε να αναγνωρίζουμε τα θετικά στην όποια κυβέρνηση και στην σημερινή φυσικά. Η εισηγητική έκθεση λοιπόν του ΘΗΣΕΑ γράφει αγαπητοί συνάδελφοι και αυτό έχει ισχύ νόμου κατά δήλωση του κυρίου Παυλόπουλου, ότι ο ΘΗΣΕΑΣ δεν έχει την παραμικρή σχέση και στο σκέλος που χρηματοδοτείται από δικούς μας πόρους και στο σκέλος που χρηματοδοτείται από το ΠΔΕ, τον κρατικό προϋπολογισμό να λέω καλύτερα, καμία σχέση με το πρόγραμμα ΕΛΛΑΔΑ 2004 το οποίο έχει δικούς του διακριτούς πόρους. 


Όλη αυτή η ιστορία λοιπόν των προτροπών, βάλτε στο ΘΗΣΕΑ και όλα αυτά που ακούσαμε από τον κύριο Νάκο περί οριζοντίων δράσεων από τον Γενάρη μήνα για τον ΘΗΣΕΑ, είναι παρά τον νόμο και δε θα επιτρέψουμε να συμβούν. 


Εμείς καλούμε όλους τους Δημάρχους να μην προτείνουν κανένα αθλητικό έργο πριν ξεκαθαρίσει το ζήτημα. Ή θα ξεκαθαρίσει το ζήτημα σήμερα από τον κύριο Υφυπουργό, τον κύριο Ορφανό ή το πρόβλημα θα φτάσει μέχρι τον κύριο Καραμανλή γιατί αυτός δεσμεύτηκε για το πρόγραμμα ΕΛΛΑΔΑ 2004. Αυτή είναι η ξεκάθαρη θέση της ΚΕΔΚΕ.


Ολοκληρώνω συνάδελφοι, με κάτι που θεωρώ πάρα πολύ σημαντικό. Τόνισα ότι όλη αυτή η κατάσταση δημιουργεί ζητήματα που έχουν να κάνουν με το κύρος και την αξιοπιστία του θεσμού, με την αξιοπιστία της Πολιτείας και της σχέσης κράτους και Τοπικής Αυτοδιοίκησης και με πολλά άλλα ζητήματα. Να μην σας κουράζω. Θέλω όμως να πω κάτι ιδιαίτερα σημαντικό. Εκπροσωπούμε το πλησιέστερο στον πολίτη θεσμό. Πρέπει λοιπόν να σας πω κύριε Υφυπουργέ κάτι, που έχω την εντύπωση ότι μάλλον το γνωρίζετε εξίσου καλά με εμάς γιατί και εσείς δεν έχετε φύγει κοντά από τους πολίτες και κυρίως γιατί είστε άνθρωπος του αθλητισμού και μάλιστα οικογενειακώς και όχι μόνο ατομικά εσείς.


Σε όλη την Ελλάδα λοιπόν, υπάρχει μία πραγματικότητα. Στην μεν ύπαιθρο χώρα και αναφέρομαι στα φθίνοντα χωριά μας, εγώ θα το πω όπως το λένε οι άνθρωποι των χωριών μας. Στην συντριπτική πλειονότητα των χωριών μας και αναφέρομαι λέω ξανά σε αυτά που φθίνουν, ότι ζωντανό έμεινε είναι τα παιδιά από την ομάδα κατά την έκφραση, ούτε καν τα δικά μας Τοπικά Συμβούλια. Έτσι, για να εξηγούμαστε. Τα παιδιά από την ομάδα σηματοδοτούν ότι ζωντανό έχει μείνει σε φθίνοντα χωριά και αυτά τα παιδιά από την ομάδα περιμένουν κάποιο γηπεδάκι, ακόμα και ξηρό, για να βρουν μία διέξοδο και να δικαιωθεί η προσπάθειά τους. 


Έρχομαι στην υπόλοιπη χώρα. Στην υπόλοιπη χώρα και αναφέρομαι στα αστικά κέντρα του λεκανοπεδίου, σε αυτά που έλεγα και της ελληνικής περιφέρειας. Εδώ έχουμε ένα άλλο φαινόμενο μαζικό. Εδώ δεν έχουμε φθίνουσες καταστάσεις, αλλά κάτι άλλο. Υπάρχει μία καταπληκτική, απίστευτου ύψους θα έλεγα, ανυπολόγιστη, τεράστια – δεν ξέρω τι λέξη να επιλέξω για να την περιγράψω – μία καθολική στροφή όλων ανεξαίρετα των ηλικιών στον αθλητισμό. Θέλετε οφείλεται στις επιτυχίες των αθλητών μας σε ατομικό και συλλογικό επίπεδο τα τελευταία χρόνια; Πιθανόν. Έχει σίγουρα την συμβολή της αυτή η ιστορία. Θέλετε να έχει να κάνει με τον τρόπο ζωής και το νέο πρότυπο υγείας που έχει οδηγήσει ανθρώπους άνω των 35 και των 40 να επιλέγουν με μανία πραγματικά να κάνουν αθλητισμό; Προφανώς και αυτό συμβάλλει. Θέλετε να έχει να κάνει με την αγωνία των γονιών για τα παιδιά τους, καθώς ανησυχούν και δεν θέλουν να τα βλέπουν απομονωμένα από την κοινωνία μπροστά σε ένα κομπιούτερ και με έναν κίνδυνο να ελλοχεύει αύριο που ακούει στον εφιάλτη ναρκωτικά; Συμβάλλει σίγουρα και αυτό. 


Αυτό που μένει είναι η εκπληκτική στροφή της ελληνικής κοινωνίας στον αθλητισμό, στην οποία για να μην αδικήσω θα πω και για την δική μας συμβολή με τα προγράμματα μαζικής άθλησης, στα οποία δεν αναφέρθηκα και αυτά έχουν πρόβλημα, αλλά τα αφήσαμε γιατί το μείζον πρόβλημα είναι άλλο και βέβαια στους ήρωες, στους τιτάνες του ερασιτεχνικού αθλητισμού, σε αυτούς τους παράγοντες των αθλητικών σωματείων που μόνο να βάζουν το χέρι στην τσέπη ξέρουν, τίποτα άλλο, οι οποίοι με τα τμήματα ακαδημίας κυρίως δίνουν μία φοβερή διέξοδο σε όλο αυτό το κύμα, που σε συνεργασία ή όχι κάθε φορά με τον Δήμο τους, της περιοχής τους, δίνουν διέξοδο σε αυτήν την τάση της ελληνικής κοινωνίας. 


Οι υποδομές λοιπόν που έχουν μείνει ημιτελείς ή δεν έχουν ξεκινήσει, πρέπει να ολοκληρωθούν. Δεν τις χρειάζεται αγαπητοί συνάδελφοι, κύριε Υπουργέ, η Αυτοδιοίκηση. Τις χρωστάμε νομίζω όλοι μαζί στους πολίτες. 


Ευχαριστώ. 

